CELEX: 32021D0512
Language: sl
Date: 2021-03-22 00:00:00
Title: Izvedbeni sklep Sveta (EU) 2021/512 z dne 22. marca 2021 o dovoljenju Združenemu kraljestvu, da v zvezi s Severno Irsko uporablja posebni ukrep, ki odstopa od členov 16 in 168 Direktive 2006/112/ES o skupnem sistemu davka na dodano vrednost

24.3.2021   
               
               
                  SL
               
               
                  Uradni list Evropske unije
               
               
                  L 103/4
               
            
         IZVEDBENI SKLEP SVETA (EU) 2021/512
         z dne 22. marca 2021
         o dovoljenju Združenemu kraljestvu, da v zvezi s Severno Irsko uporablja posebni ukrep, ki odstopa od členov 16 in 168 Direktive 2006/112/ES o skupnem sistemu davka na dodano vrednost
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti prvega pododstavka člena 395(1) Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Združeno kraljestvo je 31. januarja 2020 izstopilo iz Evropske unije na podlagi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (2) (v nadaljnjem besedilu: Sporazum o izstopu). Tako se pravo Unije o davku na dodano vrednost (DDV) za Združeno kraljestvo ali v njem ne uporablja več.
                  
               
                     (2)
                  
                  
                     Vendar se v skladu s prvim odstavkom člena 8 Protokola o Irski/Severni Irski (v nadaljnjem besedilu: Protokol), ki je sestavni del Sporazuma o izstopu, za Združeno kraljestvo in v njem v zvezi s Severno Irsko še naprej uporablja pravo Unije o DDV, kar zadeva blago, ob upoštevanju demokratične privolitve iz člena 18 Protokola k nadaljnji uporabi člena 8 Protokola.
                  
               
                     (3)
                  
                  
                     Zato za davčne zavezance in nekatere pravne osebe, ki niso davčni zavezanci, v Združenem kraljestvu še naprej velja pravo Unije o DDV za transakcije z blagom na Severnem Irskem.
                  
               
                     (4)
                  
                  
                     Člen 168 Direktive 2006/112/ES določa, da ima davčni zavezanec pravico, da odbije DDV, obračunan pri nakupih za namene njegovih obdavčenih transakcij. Vendar se v členu 16 iste direktive zahteva, da se za dobavo blaga, opravljeno za plačilo, šteje uporaba blaga, s strani davčnega zavezanca, ki je del njegovih poslovnih sredstev in jo nameni za njegovo zasebno rabo ali za zasebno rabo njegovih zaposlenih, če je za to blago ali sestavine tega blaga bila dana pravica do celotnega ali delnega odbitka DDV. Ta sistem omogoča izterjavo prvotno odbitega DDV v zvezi z zasebno rabo.
                  
               
                     (5)
                  
                  
                     Z Odločbo Sveta 2006/659/ES (3) se je Združenemu kraljestvu dovolilo, da do 31. decembra 2015 uporablja posebni ukrep za določitev deleža neodbitnega DDV v zvezi z izdatki za gorivo za službene avtomobile, ki se ne uporabljajo izključno za službene namene, na pavšalni osnovi (v nadaljnjem besedilu: posebni ukrep). Posebni ukrep, ki je za davčne zavezance neobvezen, temelji na stopnji emisij ogljikovega dioksida avtomobila, saj obstaja sorazmerna soodvisnost med emisijami in porabo goriva ter zato tudi z izdatki za gorivo.
                  
               
                     (6)
                  
                  
                     Z Izvedbenim sklepom Sveta (EU) 2015/2109 (4) je bilo Združenemu kraljestvu dovoljeno, da še naprej uporablja posebni ukrep do 31. decembra 2018. Nadaljnje podaljšanje do 31. decembra 2020 je bilo odobreno z Izvedbenim sklepom Sveta (EU) 2018/1918 (5).
                  
               
                     (7)
                  
                  
                     V dopisu, ki ga je Komisija evidentirala 27. novembra 2020, je Združeno kraljestvo v zvezi s Severno Irsko zaprosilo za dovoljenje za nadaljnjo uporabo posebnega ukrepa od 1. januarja 2021. Prošnja je vključevala pojasnilo o delovanju posebnega ukrepa.
                  
               
                     (8)
                  
                  
                     Komisija je z dopisom z dne 10. decembra 2020 prošnjo Združenega kraljestva posredovala državam članicam. Komisija je z dopisom z dne 11. decembra 2020 uradno obvestila Združeno kraljestvo, da ima na voljo vse informacije, potrebne za presojo prošnje.
                  
               
                     (9)
                  
                  
                     Po mnenju Združenega kraljestva je posebni ukrep tako za davčne zavezance kot tudi za davčne organe zagotovil učinkovit poenostavljen postopek za pobiranje DDV v zvezi z izdatki za gorivo za službena vozila, ki se delno uporabljajo za zasebne namene. Zato je primerno, da se Združenemu kraljestvu v zvezi s Severno Irsko dovoli nadaljnja uporaba posebnega ukrepa.
                  
               
                     (10)
                  
                  
                     Trajanje odstopanja bi moralo biti omejeno do 31. decembra 2023, saj je treba redno ocenjevati, ali sistem pavšalnih stopenj še vedno odraža pravilno splošno razdelitev med poslovno in zasebno rabo.
                  
               
                     (11)
                  
                  
                     V skladu z drugim odstavkom člena 8 Protokola se prihodki iz transakcij, ki so obdavčljive na Severnem Irskem, ne nakažejo Uniji. Zato posebni ukrep nima učinka na lastna sredstva Unije iz DDV.
                  
               
                     (12)
                  
                  
                     Da bi se izognili motečim učinkom, bi bilo treba Združenemu kraljestvu dovoliti, da v zvezi s Severno Irsko posebni ukrep uporablja brez prekinitve. Zaprošeno dovoljenje bi bilo zato treba odobriti z učinkom od 1. januarja 2021, da bi se neprekinjeno nasledila ureditev na podlagi Izvedbenega sklepa (EU) 2018/1918 –
                  
               SPREJEL NASLEDNJI SKLEP:
         
            Člen 1
            Z odstopanjem od členov 16 in 168 Direktive 2006/112/ES se Združenemu kraljestvu dovoli, da v zvezi s Severno Irsko od 1. januarja 2021 do 31. decembra 2023 določi delež DDV v zvezi z izdatki za gorivo za službene avtomobile, ki se uporabljajo za zasebne namene, na pavšalni osnovi.
         
         
            Člen 2
            Delež DDV iz člena 1 se izrazi v fiksnih zneskih, ki se določijo na podlagi stopnje emisij ogljikovega dioksida vrste vozila in odražajo porabo goriva. Združeno kraljestvo v zvezi s Severno Irsko letno prilagodi te fiksne zneske, in sicer na način, ki odraža spremembe povprečnih stroškov goriva.
         
         
            Člen 3
            Sistem, oblikovan na podlagi tega sklepa, je za davčne zavezance neobvezen.
         
         
            Člen 4
            Ta sklep je naslovljen na Združeno kraljestvo Velika Britanija in Severna Irska v zvezi s Severno Irsko.
         
         
            V Bruslju, 22. marca 2021
            
               
                  Za Svet
               
               
                  Predsednik
               
               J. BORRELL FONTELLES
            
         
         
            (1)  UL L 347, 11.12.2006, str. 1.
         
            (2)  UL L 29, 31.1.2020, str. 7.
         
            (3)  Odločba Sveta 2006/659/ES z dne 25. septembra 2006 o dovoljenju Združenemu kraljestvu, da uvede posebni ukrep, ki odstopa od člena 5(6) in člena 11(A)(1)(b) Direktive 77/388/EGS o usklajevanju zakonodaje držav članic o prometnih davkih (UL L 272, 3.10.2006, str. 15).
         
            (4)  Izvedbeni sklep Sveta (EU) 2015/2109 z dne 17. novembra 2015 o dovoljenju Združenemu kraljestvu, da uporablja posebni ukrep o odstopanju od členov 26(1)(a), 168 in 168a Direktive 2006/112/ES o skupnem sistemu davka na dodano vrednost (UL L 305, 21.11.2015, str. 49).
         
            (5)  Izvedbeni sklep Sveta (EU) 2018/1918 z dne 4. decembra 2018 o dovoljenju Združenemu kraljestvu, da uporablja posebni ukrep o odstopanju od členov 16 in 168 Direktive 2006/112/ES o skupnem sistemu davka na dodano vrednost (UL L 311, 7.12.2018, str. 30).